b'\n_START_ARTICLE_\nAimo Kairamo\n_START_PARAGRAPH_\nAimo Kairamo (23. elokuuta 1941 Nivala \xe2\x80\x93 15. maaliskuuta 2004 Helsinki) oli Suomen Sosialidemokraatti -lehden p\xc3\xa4\xc3\xa4toimittaja ja pitk\xc3\xa4aikainen kolumnisti._NEWLINE_Nivalalaiseen ty\xc3\xb6l\xc3\xa4isperheeseen syntynyt Kairamo opiskeli Ty\xc3\xb6v\xc3\xa4en Akatemiassa ja suoritti sosionomin tutkinnon Yhteiskunnallisessa korkeakoulussa Tampereella.  Kairamo aloitti uransa 1960-luvulla Ty\xc3\xb6v\xc3\xa4en sivistysliiton tiedotussihteerin\xc3\xa4. 1970-luvulla h\xc3\xa4n oli sosiaalidemokraattien hallitusryhm\xc3\xa4n poliittisena sihteerin\xc3\xa4 1970\xe2\x88\x921971 ja SDP:n puoluetoimiston osastop\xc3\xa4\xc3\xa4llikk\xc3\xb6n\xc3\xa4 1971\xe2\x88\x921974._NEWLINE_Suomen Sosialidemokraatin p\xc3\xa4\xc3\xa4toimittajana Kairamo oli 1974\xe2\x88\x921984. Kairamo sai heti alkuun julkisuutta erotettuaan lehden pitk\xc3\xa4aikaisen pakinoitsijan Simo \xe2\x80\x9dSimppa\xe2\x80\x9d Juntusen joulukuun alussa 1974 presidentti Urho Kekkoselta tulleen \xe2\x80\x9dmyllykirjeen\xe2\x80\x9d perusteella. Juntunen oli aiemmin syksyll\xc3\xa4 pit\xc3\xa4nyt puheen sotaveteraaneille ja sanonut ett\xc3\xa4 Kekkonen maksaa Neuvostoliitolle \xc3\xb6ljylaskua v\xc3\xa4\xc3\xa4rent\xc3\xa4m\xc3\xa4ll\xc3\xa4 Suomen historiaa. Tiedonantaja-lehti julkisti puheen tekstin ja Kekkonen kirjoitti kirjeess\xc3\xa4\xc3\xa4n Kairamolle \xe2\x80\x9dt\xc3\xa4m\xc3\xa4 on niin edesvastuutonta ja t\xc3\xb6rke\xc3\xa4\xc3\xa4 puhetta, ett\xc3\xa4 j\xc3\xa4\xc3\xa4n odottamaan, miten lehti sen voi hyv\xc3\xa4ksy\xc3\xa4\xe2\x80\x9d._NEWLINE_P\xc3\xa4\xc3\xa4toimittajakautensa j\xc3\xa4lkeen Kairamo toimi Suomen Sosialidemokraatin ja uutisp\xc3\xa4iv\xc3\xa4 Demarin poliittisena kolumnistina. Kairamo sai n\xc3\xa4ist\xc3\xa4 kolumneistaan Suomen Kuvalehden journalistipalkinnon vuonna 2000. H\xc3\xa4nen viimeinen kolumninsa ilmestyi lehdess\xc3\xa4 itsen\xc3\xa4isyysp\xc3\xa4iv\xc3\xa4n aattona 5. joulukuuta 2003._NEWLINE_Kairamo oli kolumneissaan tunnettu ter\xc3\xa4vist\xc3\xa4 ja piikikk\xc3\xa4ist\xc3\xa4 sanonnoistaan sek\xc3\xa4 erityisesti keskustalaisiin ja kommunisteihin kohdistuvista ilkeyksist\xc3\xa4. H\xc3\xa4n muun muassa nimitti Yle TV2:n Ajankohtainen kakkonen -ohjelmaa \xe2\x80\x9dkepulais-stalinistiseksi sontaluukuksi\xe2\x80\x9d ja vertasi keskustan Mauri Pekkarista k\xc3\xa4rpp\xc3\xa4\xc3\xa4n kivikasassa: koskaan ei tied\xc3\xa4 mist\xc3\xa4 kolosta tupee vilahtaa. Kokoomuksen kansanedustaja Seppo Kanerva nosti syytteen herjauksesta Aimo Kairamoa vastaan t\xc3\xa4m\xc3\xa4n kirjoitettua Kanervan eduskunnasta saamasta kuntoutus- ja sairauslomasta irvailevan pakinan nimelt\xc3\xa4 \xe2\x80\x9dPuujalalla koreasti monotansseissa\xe2\x80\x9d._NEWLINE_Kairamo kuoli kurkkusy\xc3\xb6p\xc3\xa4\xc3\xa4n 62-vuotiaana vuonna 2004.'